Document ID: 32007D0594

ODLOČBA KOMISIJE
z dne 29. avgusta 2007
o spremembi Priloge IV k Direktivi Sveta 90/539/EGS glede vzorcev veterinarskih spričeval za trgovanje s perutnino in valilnimi jajci znotraj Skupnosti, da se upoštevajo nekatere zahteve javnozdravstvenega varstva
(notificirano pod dokumentarno številko C(2007) 3999)
(Besedilo velja za EGP)
(2007/594/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 90/539/EGS z dne 15. oktobra 1990 o pogojih zdravstvenega stanja živali, ki veljajo znotraj Skupnosti za trgovanje s perutnino in valilnimi jajci ter za njihov uvoz iz tretjih držav (1) in zlasti člena 34 Direktive,
ob upoštevanju Uredbe (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (2) ter zlasti člena 30(1)(b) Uredbe,
ob upoštevanju naslednjega:
(1)
Direktiva 90/539/EGS določa pogoje zdravstvenega stanja živali, ki veljajo znotraj Skupnosti za trgovanje s perutnino in valilnimi jajci ter za uvoz perutnine in valilnih jajc iz tretjih držav, vključno s pogojem da mora perutnino in valilna jajca med prevozom do namembnega kraja spremljati veterinarsko spričevalo, ki je v skladu z ustreznim vzorcem iz Priloge IV k navedeni direktivi.
(2)
Navedena veterinarska spričevala določajo jamstva v zvezi z določenimi boleznimi živali. Vendar pa ne zajemajo nobene informacije glede javnega zdravja, kot je informacija o testiranju na nekatere zoonoze in povzročitelje zoonoz.
(3)
Uredba (ES) št. 2160/2003 Evropskega parlamenta in Sveta z dne 17. novembra 2003 o nadzoru salmonele in drugih opredeljenih povzročiteljih zoonoz, ki se prenašajo z živili (3) določa, da je treba jate perutnine, ki ji zajema navedena uredba, pred kakršnim koli razpošiljanjem živih živali ali valilnih jajc iz izvornega živilskega obrata testirati na nekatere zoonoze in povzročitelje zoonoz. Datum in rezultate testiranja je treba od datumov, navedenih v Prilogi I k navedeni uredbi, vključiti v ustrezna veterinarska spričevala, predvidena z zakonodajo Skupnosti. Navedene zahteve se uporabljajo pri živih plemenskih živalih in valilnih jajcih od 1. januarja 2007 in jih je pri kokoših nesnicah treba uporabiti od 1. februarja 2008 in pri pitovnih piščancih od 1. januarja 2009.
(4)
Uredba (ES) št. 882/2004 določa zahteve za sprejetje vzorcev zdravstvenih spričeval za preverjanje usklajenosti s pravili Skupnosti, katerih cilj je preprečevanje, odpravljanje ali zmanjševanje tveganj za zdravje ljudi in živali do sprejemljivih ravni. Zaradi skladnosti in enostavnosti zakonodaje Skupnosti mora, kadar je primerno, en sam vzorec spričevala združevati zahteve, ki zadevajo uradno certificiranje živil in krme ter drugih ustreznih zahtev.
(5)
Ob upoštevanju zahtev za testiranje zaradi javnega zdravja v skladu z Uredbo (ES) št. 2160/2003, zahtev zdravstvenega varstva živali iz Direktive 90/539/EGS in ustreznosti združitve vseh spričeval v en sam vzorec spričevala, je treba v zakonodaji Skupnosti uvesti nov vzorec spričeval za perutnino in valilna jajca, ki mora nadomestiti vzorce spričeval iz Direktive 90/539/EGS.
(6)
Oktobra 2004 je Danska uvedla sistematično preventivno cepljenje perutnine proti atipični kokošji kugi. Dansko je zato treba črtati s seznama držav, ki imajo v vzorcih spričeval iz Direktive 90/539/EGS označen status necepljenja proti atipični kokošji kugi z dovoljenjem ES.
(7)
Odločba Komisije 2006/415/ES z dne 14. junija 2006 o nekaterih zaščitnih ukrepih v zvezi z visoko patogeno aviarno influenco podtipa H5N1 pri perutnini v Skupnosti in razveljavitvi Odločbe 2006/135/ES (4), Odločba Komisije 2006/563/ES z dne 11. avgusta 2006 o nekaterih zaščitnih ukrepih v zvezi z visoko patogeno aviarno influenco podtipa H5N1 pri prosto živečih pticah v Skupnosti in razveljavitvi Odločbe 2006/115/ES (5) ter Odločba Komisije 2006/605/ES z dne 6. septembra 2006 o nekaterih zaščitnih ukrepih v zvezi s trgovino perutnine znotraj Skupnosti, namenjene za obnovo populacije divjih ptic (6) določajo nekatere določbe v zvezi z dovoljenji premikov žive perutnine in valilnih jajc iz območij z nekaterimi omejitvami.
(8)
Poleg tega Direktiva Sveta 2005/94/ES z dne 20. decembra 2005 o ukrepih Skupnosti za obvladovanje aviarne influence in razveljavitvi Direktive 92/40/EGS (7) določa odobritev načrtov cepljenja proti aviarni influenci v nekaterih državah članicah.
(9)
Ob upoštevanju navedenih določb odločb 2006/415/ES, 2006/563/ES, 2006/605/ES in Direktive 2005/94/ES je treba v veljavne vzorce veterinarskih spričeval vnesti nekatere spremembe.
(10)
Primerno je, da se spričevala predložijo v skladu s standardiziranim vzorcem veterinarskih spričeval, kot je določen v Odločbi Komisije 2004/292/ES z dne 30. marca 2004 o uvedbi sistema Traces in spremembah Odločbe 92/486/EGS (8).
(11)
Uredba Komisije (ES) št. 599/2004 z dne 30. marca 2004 o sprejetju usklajenega vzorca spričevala in inšpekcijskega poročila, povezanima s trgovino z živalmi in proizvodi živalskega izvora med državami članicami Skupnosti (9) določa, da je treba na podlagi usklajenih vzorcev spričeval, priloženih k navedeni uredbi, predložiti različna veterinarska spričevala, ki se zahtevajo za trgovanje znotraj Skupnosti. Skladno s tem je treba uskladiti vzorce veterinarskih spričeval iz Direktive 90/539/EGS.
(12)
Direktivo 90/539/EGS je zato treba ustrezno spremeniti.
(13)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Priloga IV k Direktivi 90/539/EGS se nadomesti z besedilom v Prilogi k tej odločbi.
Člen 2
Ta odločba se uporablja od 1. septembra 2007.
Vendar se naslednje določbe vzorcev iz Priloge IV k Direktivi 90/539/EGS, kot je bila spremenjena s to odločbo, uporabljajo od naslednjih datumov:
(a)
točka II.2(a) veterinarskega spričevala v vzorcu 2 za enodnevne piščance se uporablja od:
(i)
1. februarja 2008, če so navedeni piščanci namenjeni izključno proizvodnji jajc, razen valilnih jajc; ali
(ii)
1. januarja 2009, če so navedeni piščanci namenjeni izključno proizvodnji mesa;
(b)
točka II.2(a) veterinarskega spričevala v vzorcu 3 za matično in proizvodno perutnino se uporablja od:
(i)
1. februarja 2008, če je navedena perutnina namenjena izključno proizvodnji jajc, razen valilnih jajc; ali
(ii)
1. januarja 2009, če je navedena perutnina namenjena izključno proizvodnji mesa;
(c)
točka II.2(a) veterinarskega spričevala v vzorcu 4 za perutnino, enodnevne piščance in valilna jajca se uporablja od:
(i)
1. februarja 2008, če so navedena perutnina ali piščanci namenjeni izključno proizvodnji jajc, razen valilnih jajc; ali
(ii)
1. januarja 2009, če so navedena perutnina ali piščanci namenjeni izključno proizvodnji mesa;
(d)
točka II.2(a) veterinarskega spričevala v vzorcu 5 za perutnino za zakol se uporablja od:
(i)
1. februarja 2008, če je navedena perutnina namenjena izključno proizvodnji jajc, razen valilnih jajc; ali
(ii)
1. januarja 2009, če je navedena perutnina namenjena izključno proizvodnji mesa.
Člen 3
Ta odločba je naslovljena na države članice.
V Bruslju, 29. avgusta 2007

Labels: 0
3
17
6